Krajčí, Marek, poslanec NR SR (2023-12-19):
Ďakujem za slovo. Vážený pán predsedajúci, členovia vlády, kolegyne, kolegovia, diskutujeme tu už naozaj slušný čas o kompetenčnom zákone, ktorý pod rúškom zriadenia nového ministerstva v sebe ukrýva množstvo zvláštnych vecí, nad ktorými tu krútime hlavami, a jednou z tých vecí je, na ktorú upozorňujú najmä ľudia, ktorí sa venujú zdravotníctvu, že v článku III v tomto zákone sa snažili prepašovať a, samozrejme, to sa nedá, ale veľmi nelogicky vsunúť obmedzenie nezávislosti kľúčového úradu v zdravotníctve, akým je Úrad pre dohľad nad zdravotnú starostlivosť, a úplne jasný útok, účelová zmena na odvolanie jej súčasnej alebo súčasného šéfa alebo šéfky pani Renáty Bláhovej. Tento úrad, samozrejme, v systéme a tak, ako je nastavený, nastavený systém zdravotnej starostlivosti a poskytovania zdravotnej starostlivosti na Slovensku, je absolútne kľúčový vzhľadom na to, že máme tu v podstate pluralitu, je tu trh, sú tu súkromní poskytovatelia, je tu štát, vytváral sa naozaj alebo teda tento úrad mal dohliadať na to, aby súťaž, trh, ktorý tu priniesla reforma za ministra Zajaca, bol, nebol deformovaný a prinášal naozaj, by som povedal, zlepšovanie kvality a čo najvyššiu efektivitu poskytovania zdrojov. Žiaľ, tá situácia je taká, že tento úrad viac-menej nefungoval dobre. Ten systém zdravotnej starostlivosti na Slovensku vôbec za tých posledných pár desiatok rokov teda v podstate najmä od zavedenia tejto reformy nevykazuje zvýšenú efektivitu využívania zdrojov, ba priam naopak, využitie jedného eura v slovenskom zdravotníctve je žalostne neefektívne, hlavne keď sa porovnávame s inými oveľa viac regulovanými systémami zdravotnej starostlivosti, no a do veľkej miery je, samozrejme, za to zodpovedná aj nekompetentnosť tohto úradu. Za poslednej éry sa podarilo konečne vytvoriť z tohto úradu akú takú autoritu práve v podobe šéfky tohto úradu pani Renáty Bláhovej, ktorá začala veľmi intenzívne riešiť nezdravú koncentráciu najmä Penty v zdravotníctve, samozrejme, začala byť otvorenou kritičkou krížového vlastníctva Penty v zdravotníctve a začala podnikať dosť razantné kroky na to, aby postupne začala prinášať do zdravotníctva efektivitu. Treba povedať úplne otvorene, že aj ten návrh zákona, ktorý tu bol schválený v decembri minulého roka, ktorý začal úplne evidentne regulovať systém verejného zdravotného poistenia, takže súkromné zdravotné poisťovne nemohli už vykazovať neobmedzený zisk z povinných odvodov, ale bol zastropovaný a takisto došlo k výraznému, by som povedal, uprataniu toho, akým spôsobom sa môže narábať so zdrojmi verejného zdravotného poistenia. Áno, aj tieto návrhy boli konzultované s pani predsedníčkou, ktorá výrazným spôsobom sa zasadila za to, že tento návrh potom nakoniec mohol byť aj presadený tu v Národnej rade. Niet divu, že je tŕňom v oku, a teda nielen ona, ale šéf protimonopolného úradu, s ktorým spoločne sa začalo pracovať práve na tom, že mnohé rozhodnutia, kde protimonopolný úrad mal zakročiť proti nezdravej koncentrácii spoločnosti Penta v zdravotníctve, neurobil tak. Čo, samozrejme, keď nám sa deformuje trh a monopolizuje sa trh, tak tá súťaž nie je efektívna, samozrejme, v tom zdravotníctve sa potom zbytočne strácajú financie, tak ako by v štandardnom systéme, ktorý by bol dobre regulovaný, sa nestrácali. Treba si aj uvedomiť to, že politizácia tohto úradu je extrémne nebezpečná a v podstate keď sa pozrieme do histórie, tak vidíme, akým spôsobom bola, bola, bol tento úrad zneužívaný, zneužívaný vládnou mocou. To, čo sa stalo v zdravotníctve práve v situácii, keď Robert Fico sa vyhrážal, že zakáže zisk z verejného zdravotného poistenie, vlastne vytvoril tým svojou pákou silný odpor a nakoniec podľa všetkého došlo k dohode, že keďže ten zisk nemôže byť vytvorený, tak sa našla účtovná operácia a pri zlučovaní poisťovní Dôvery s Apollom, kedy sa nadmerne ohodnotil poistný kmeň, to práve konštatovala aj súčasná predsedníčka úradu, že to nadhodnotenie doplnilo výrazne, výrazne nadhodnotene alebo nadhodnotenie kmeňov bolo výrazne nadhodnotené a vďaka tomuto Dôvera potom postupne odpisovala tento kmeň, odpisuje ho až doteraz. Koncom roku 2021 bolo z neho neodpísaných ešte stále 144 mil. eur. Ale okrem toho, že odpisuje, tak, samozrejme, vznikol v jej účtovníctve zisk, na ktorý ale však nebol dostatočný keš. A aby tento keš sa mohol dostať tam, kam sa má dostať, tak bolo potrebné si naňho zobrať úver. Tento úver musel schváliť opäť Úrad pre dohľad nad zdravotnou starostlivosťou, ktorý bol vtedy v područí strany SMER. Tento úver, samozrejme, schválil, čo si povedzme, ak je, že neviem, ako sa to niečo také mohlo stať, pretože bolo evidentné, že následne sa z financií, ktoré poistenci Dôvery v rámci svojho zákonom stanoveného odvodu, zdravotného odvodu používali na splátky tohto úveru aj s jeho úrokmi. To sa zakázalo za poslednej, poslednej vlády, a práve ja som to bol, ktorý som do zákonu v roku 2020 dal zákaz splátky úverov. Takže táto vec je už tiež vyriešená. No a treba si ale uvedomiť, že čo sa stalo. Penta z tohto, z tohto úveru následne vyplatila firme Prefto Holding Limited približne 200 mil. eur, ktorej konečným užívateľom podľa medializovaných informácií je známy oligarcha spájaný práve s kauzami SMER-u Juraj Široký a jemu blízke osoby. Takže vidíme, že, samozrejme, dá sa na všeličom zarobiť a práve preto tento úrad nemôže byť politizovaný. A to, čo sa teraz deje, je v podstate návrat do dôb, ktoré sme tu mali, a je úplne logické, že s takýmto niečím výrazne nesúhlasíme. Nehovoriac o tom, že šéfka úradu by mala byť ako vyšší štátny úradník naozaj z ústavnej kompetencie menovaná prezidentom a mala by sa k tomu vyjadrovať aj Národná rada. Takže pokiaľ nám ide naozaj o to, aby sme mali funkčnejšie zdravotníctvo, nechajte, prosím vás, tento úrad tak a venujte sa radšej iným veciam. Už vôbec nie v skrátenom legislatívnom konaní. Nedáva to absolútne žiaden zmysel. Práve preto sú tu aj pozmeňujúce návrhy, ktoré vás žiadajú, aby ste vyhodili tento článok III von z tohto zákona. A ja chcem veriť, že sa tu snáď nájde zopár poslancov aj z koalície, ktorí pochopia, že tento kompetenčný návrh zákona, keď už si chcete schváliť, že by aspoň ste ho mohli schváliť tak, ako ste teraz rozhodli sa, že nebudete devastovať nezávislosť protimonopolného úradu, že by ste mohli zachovať aj tento Úrad pre dohľad nad zdravotnou starostlivosťou tak nastavený, ako je. Ďakujem pekne.